Դիտողական տվյալները հաստատում են այդ եզրակացությունը: Օրինակ, «Կարապ-A» ռադիոգալակտիկայի լուսանկարի վրա պարզ երևում է, թե ինչպես գալակտիկայի միջուկը տրոհվել է երկու մասի, իսկ «Կույս-A» ռադիոգալակտիկայում հիանալի երևում են միջուկից արտավիժված առանձին խտացումները: Դրանք հանդիսանում են ուժեղ ռադիոճառագայթման աղբյուր: Բյուրականում հայտնաբերվեցին նաև արտանետումների դեպքեր, որոնք տեղի են ունեցել ոչ թե ռադիո, այլ սովորական գալակտիկաների միջուկներից: Դուրս շպրտված այդ զանգվածները իրենց տեսքով և պայծառությամբ որոշ դեպքերում նման են փոքր գալակտիկաների: